Wayi bɔ̌ álatâr ai elé ásie, dzǎm bɔ̌ tsēnde mintɛd míbɛ̄ ai məwóm mə́tán á ńtíé ai tsende miǹtɛd míbɛ̄ ai məwóm mə́tán á ndam mim̀fág mísə ǹtíé m̀bɔ́g. Á yób tsende ńtɛd ai məwóm mə́tán. 2Wayi tə́le miǹlag á mə̄búg mə́nyi mí tɔ̄á ai nyé dzóm dzídzīá. Wayi nyé mǎn yali ai mvɔ́d. 3Ású álatâr, wayi bɔ̌ məmvié ású ewolo asǔb, bisɔ́bɔ́lɔ, bisóá bí émyam məndím, bilúm ai biwúma, bibəlan bísə̄ yā étēde wayi byá kom ai ekie. 4Wayi nyé kɔ́dan á nyɔ́l ai avɔ́d á tɔ̄á nyɔ́l mvɔ̄d. Á mə̄búg mə́ ávɔ́d tē mə́nyi wayi fudi ákēné mvɔ́d ányi. 5Wayi dɔ́ tə́lē á ńkǒm álatâr á sí ákyāí yā ávɔ̄d lákə kwí á zə̄zǎŋ ǹkóŋ álatâr. 6Wayi bɔ̌ mīḿbóŋ mí élé ásie ǒ ngayali myá ai mvɔ́d. 7Wayi nyílī mīḿbōŋ mítē ákēnē ḿból yə̄ nâ mí ńtɔá á məfəfə́l mə́ álatâr mə́sə̄ mə́bɛ̄ ábōg bábəgə nyé. 8Wayi nyé bɔ a tɔá édɔ̄g á ńnə̄m étēde ai məbám, wayi nyé kom a fulugan ai ényɔ́ bə́ ngalə́de wa á ńkǒl á yōb. 9Wayi bɔ̌ ḿbɛ̄ sí étɔbɔgɔ. Ḿfág yǎ á ńkiɛ́, biyé məsab á bakələ á yōb bí tɔ̄á ḿbəmbə ndɔ́mbɔ́ á ńtíé tsendé ǹtɛd ḿfág m̀bɔ́g. 10Məndíé mábá mə̄wóm mə́bɛ̄ mâyi bədəbə á mīḿbóg á yōb mə̄wóm mə́bɛ̄ fə m̀bɔán ai mvɔ́d. 11Dzam dá kɔb yǎ mə̄ndíé ai məvɔ́d mábá byâyi bɔ ḿbɔán ai sílíba. Dzam də́dā fə ḿfág yǎ ákoe, biyé məsab á bakəle á yób byâyǐ fə bɔ táŋ mēda ébɛ̄ ai etun, məndíé mábá mə̄wóm mə́bɛ̄, mim̀bóg myábá fə məwóm mə́bɛ̄ m̀bɔán ai mvɔ́d dzam də́dā kɔb yǎ mə̄ndíé ai məvɔ́d mábá mâyi bɔ ńkomán ai sílíba. 12Ndam m̀bɛ́ sí ḿfág ńló dzóbo ǎ kad bómbo yayi bi éyē məsab á bákəle á yób tâŋ tsende məwóm mə́tán, məndíé áwôm, mim̀bóg fə awôm.